Heimskringla/Ólafs saga Tryggvasonar/29
Ólafur Tryggvason var þrjá vetur á Vindlandi áður Geira kona hans tók sótt þá er hana leiddi til bana. Ólafi þótti það svo mikill skaði að hann festi ekki yndi á Vindlandi síðan. Réð hann sér þá til herskipa og fór enn í hernað, herjaði fyrst um Frísland og þar næst um Saxland og allt í Flæmingjaland.

Svo segir Hallfreður vandræðaskáld:

Tíðhöggvið lét tyggi,
Tryggva sonr, fyr styggvan
Leiknar hest á lesti,
ljótvaxinn, hræ Saxa.
Vinhróðigr gaf víða
vísi margra Frísa
blökku brúnt að drekka
blóð kveldriðu stóði.

Rógs brá rekka lægir
ríkr Valkera líki.
Herstefnir lét hröfnum
hold Flæmingja goldið.